**Jezične nedoumice – gdje živimo?**

**Je li *ne znamo* jedini odgovor?**

***Mahično, Mahićno ili Maićan mjesto je nedaleko od Karlovca kojemu se ne zna točan***

***naziv***. ***Jedinstven naziv mjesta trebao bi postati ciljem svih koji u njemu žive, rade i školuju se.***

**Osnovna škola Mahično u ulici Mahićno?**

Mahično, malo naselje smješteno između Karlovca i Ozlja, u kojem se nalazi i osnovna škola

nazvana po mjestu, za svoje mještane ali i učenike i djelatnike škole, predstavlja veliku

nedoumicu zbog svoga imena. Naime, učenici polaze Osnovnu školu Mahično koja se nalazi

na adresi Mahićno 122 ali u mjestu Mahično, ako gledamo znak na ulazu s ozaljske strane ili

u mjestu Mahićno ako gledamo znak stavljen s karlovačke strane. Zašto takva zbrka oko

naziva mjesta? Je li to jedno slovo, koje kao glas, mještani uglavnom i ne razlikuju, jezični

problem, povijesno pitanje ili katastarska zabluda?

**Domorodački Maićan ili magično Mahično**

Mještani ne znaju koji je pravilan naziv. Jedni tvrde jedno, drugo drugo, ali ne znaju zašto

jedno ili drugo. Ipak, ima i trećih koji tvrde treće, a to su uglavnom starosjedioci koji ime

svoga mjesta izgovaraju kao Maićan i to, vjerujte, s posebnim naglaskom. Dakle, ovdje naziv

mjesta mijenja i rod, iz srednjega u muški. Objašnjenje? Ne znamo. Možda potreba da

zavičajni govor izrazi svoje potrebe za originalnošću ili jezična konstrukcija kojeg lokalnog

jezikoslovca iz naroda? Ne znamo. Samo pretpostavke jednog učenika koji se pita kako da

pravilno napiše ime svoga mjesta.

U crkvenim dokumentima, matici krštenih, kao i na pečatu, do 2. svjetskog rata pisalo je

Mahićno, a nakon rata piše Mahično. Postoji teorija da je ovaj naziv „s tvrdim č“ vezan uz

željeznicu koja ovuda vodi od Slovenije pa je na ulazu u mjesto s već spomenute ozaljske

strane, koji presijeca pruga, stavljen naziv Mahično. Naime, Slovenci nemaju ć.

Postoji i usmena predaja koja kaže da je ovo zapravo *magično Mahično*. Istina, nije zapisana i

dokazana, nema logičnog objašnjenja osim onoga da je netko s govornom manom, ushićen

onim što je vidio kao magično lijepo, uzbuđeno ili smušeno izgovorio *mahično.* Po toj bi

teoriji naglasak bio drugačiji no što je u uporabi danas, ali to su opet vjerojatno samo pomalo

neozbiljne pretpostavke nekog blagoglagoljivog ili maštovitog pojedinca iz naroda.

**Ne znamo – je li to dovoljno?**

Možemo li se zadovoljiti time da ne znamo kako se zove naše mjesto, kako se točno piše i

izgovara njegovo ime? Zasad ne možemo otkriti odgovor. Naime, osnovna škola nedavno je

promijenila adresu u Mahićno 122. Može se čuti od mještana s istim problemom da

Ministarstvo unutarnjih poslova daje otprilike sljedeće objašnjenje: u Republici Hrvatskoj ne

može se nijedna ulica zvati po mjestu, tako da je rješenje bilo onima koji žive u mjestu

zvanom Mahično, u osobnoj iskaznici navesti ulicu Mahićno. Slično je i sa susjednom

općinom Draganić. Naime, ondje je Osnovna škola Draganići nazvana prema zaseoku

Draganići, a nalazi se u općini Draganić. To također ponekad zbunjuje mještane i učenike te

škole, ali opet ne predstavlja tako veliku nedoumicu kao ovaj č i ć u nazivu našeg mjesta.

Neki će reći: „Vrlo važno! Ionako ne razlikujem č i ć, jedno slovo ne čini veliku razliku.“

Ipak, č i ć su dva različita slova i dva različita glasa u hrvatskome jeziku, dakle trebalo bi biti

važno kako glasi ime jednog mjesta! Ono što nam ide na ruku je to da nema u Hrvatskoj

mjesta sa sličnim imenom tako da ćete ga, s č ili ć, lako pronaći i doći sigurno na pravo

mjesto!

MAGIJA 10101

7. razred